આ તરફ નંદના પત્ની યશોદાની કૂખે સંતાન જન્મ્યું ના હોઇ તેઓ પ્રથમ પ્રસૂતિ વખતે વિષાદમાં હતા. બાળક જન્મ્યું ત્યારે પ્રસૂતિની પીડા વખતે બેભાન થઇ ગયા હતા સવારે યશોદા ભાનમાં આવ્યા ત્યારે રોહિણીએ તેમના હાથમાં બાળક મૂક્યું. તે સુંદર પુત્રને જોઇ આનંદિત થઇ ગયા. આ સમાચાર આખા ગોકુળમાં ફેલાઇ ગયા. ગોકુળ પણ નંદરાજાના ઘેર પુત્ર રત્નના જન્મના સમાચાર જાણી આનંદઘેલું થઇ ગયું. ગોપીઓ તો હર્ષથી ભાવ વિભોર થઇ ગઇ. ગોકુળમાં આનંદોત્સવ ઊજવાયો. રંગબેરંગી સાફા પહેરી ગોકુળના ગોવાળો પણ નંદરાજાના પુત્રને જોવા દોડી આવ્યા. ગર્ગાચાર્ય અને વસુદેવ આવ્યા. પુરોહિતે બાળકના જન્માક્ષર બનાવ્યા. ઋષિમુનિઓના નિયમાનુસાર બાળકનું નામ ક,છ, કે ઘ અક્ષરથી પાડવાનું હતું. બાળકનું વર્ણ વાદળ જેવું શ્યામ હોઇ તેનું નામ ઘનશામ પાડી શકાય અથવા બાળક શ્યામ- કૃષ્ણ હોઇ કૃષ્ણ પણ પાડી શકાય તેમ હતું.